CELEX: 
Language: sk
Date: 2021-02-03 00:00:00
Title: DELEGOVANÉ NARIADENIE KOMISIE (EÚ) …/… ktorým sa na účely prispôsobenia technickému a vedeckému pokroku mení časť 1 prílohy VI k nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Cieľom nariadenia (ES) č. 1272/2008 o klasifikácii, označovaní a balení látok a zmesí (CLP) je zabezpečiť vysokú úroveň ochrany ľudského zdravia a životného prostredia, ako aj voľný pohyb látok, zmesí a výrobkov. Tieto ciele sa napĺňajú aj vytvorením zoznamu látok s ich harmonizovanými klasifikáciami a prvkami označovania na úrovni Únie. Časť 1 prílohy VI obsahuje poznámky v pododdiele 1.1.3, ktoré sú priradené k danému zápisu v rámci harmonizovanej klasifikácie a označovania a týkajú sa identifikácie, klasifikácie a označovania látok, ako aj klasifikácie a označovania zmesí. Tieto poznámky majú za cieľ zabezpečiť právnu jasnosť a istotu pri uplatňovaní harmonizovanej klasifikácie a označovania. Členské štáty a zainteresované strany požiadali o zmenu niektorých poznámok vzhľadom na to, že súčasné znenie týchto poznámok je nepresné a spôsobuje určitú neistotu, pokiaľ ide o správny výklad právnych záväzkov. Je preto vhodné zmeniť určité poznámky v časti 1 prílohy VI týkajúce sa zápisov v tabuľke 3 časti 3 prílohy VI. 
            
            
               2.KONZULTÁCIE PRED PRIJATÍM AKTU
            
            
               Podľa článku 53a ods. 4 nariadenia (ES) č. 1272/2008 sa uskutočnili konzultácie s odborníkmi pôsobiacimi v rámci príslušnej expertnej skupiny CARACAL (príslušné orgány pre nariadenie REACH a CLP), ktorých určili jednotlivé členské štáty. V súlade s bodom 10 prílohy k Medziinštitucionálnej dohode o lepšej tvorbe práva z 13. apríla 2016
                  1
                boli Európsky parlament a Rada vyzvaní, aby sa zapojili do činnosti expertnej skupiny CARACAL.
            
            
               Konzultácie so zainteresovanými stranami v rámci expertnej skupiny CARACAL prebehli v súlade s bodom 6 prílohy k uvedenej dohode. 
            
            
               3.PRÁVNE PRVKY DELEGOVANÉHO AKTU
            
            
               Týmto právnym aktom sa mení nariadenie (ES) č. 1272/2008. Právnym základom tohto delegovaného aktu je článok 53 ods. 1 nariadenia (ES) č. 1272/2008. 
            
            
            
               DELEGOVANÉ NARIADENIE KOMISIE (EÚ) …/…
            
            
               z 3. 2. 2021,
            
            
               ktorým sa na účely prispôsobenia technickému a vedeckému pokroku mení časť 1 prílohy VI k nariadeniu Európskeho parlamentu a Rady (ES) č. 1272/2008 o klasifikácii, označovaní a balení látok a zmesí
            
            
               (Text s významom pre EHP)
            
            
               EURÓPSKA KOMISIA, 
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006
                  2
               , a najmä na jeho článok 53 ods. 1,
            
            
               keďže:
            
            
               (1)Členské štáty a zainteresované strany požiadali o zmenu niekoľkých poznámok uvedených v pododdiele 1.1.3 časti 1 prílohy VI k nariadeniu (ES) č. 1272/2008. 
            
            
               (2)Komisia uznáva, že znenie týchto poznámok je potrebné zlepšiť. Niektoré poznámky týkajúce sa látok sú nepresné a spôsobujú určitú neistotu, pokiaľ ide o správny výklad právnych záväzkov. Predovšetkým niektoré poznámky by sa mohli vykladať v tom zmysle, že látky, na ktoré sa tieto poznámky vzťahujú, nie je potrebné za určitých podmienok klasifikovať vôbec, zatiaľ čo v skutočnosti by nemali byť predmetom harmonizovanej klasifikácie a označovania, ale mali by stále podliehať klasifikácii v súlade s hlavou II nariadenia (ES) č. 1272/2008 (samoklasifikácia).
            
         
         
            
               (3)Nariadenie (ES) č. 1272/2008 by sa preto malo zodpovedajúcim spôsobom zmeniť,
            
            
            
               PRIJALA TOTO NARIADENIE:
            
            
               Článok 1
            
            
               Zmeny nariadenia (ES) č. 1272/2008
            
            
               Časť 1 prílohy VI k nariadeniu (ES) č. 1272/2008 sa mení tak, ako sa uvádza v prílohe k tomuto nariadeniu. 
            
            
               Článok 2
            
            
               Nadobudnutie účinnosti 
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 3. 2. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 123, 12.5.2016, s. 1.
               
               
                  
                     (2)
                  
                        Ú. v. EÚ L 353, 31.12.2008, s. 1.
               
            
      
    ---documentbreak--- 
      
         
         
            
               PRÍLOHA 
            
            
            
               Časť 1 prílohy VI k nariadeniu (ES) č. 1272/2008 sa mení takto: 
            
            
               1.v bode 1.1.3.1 sa poznámky J až R nahrádzajú takto: 
            
            
                
            
            
               „Poznámka J:
            
            
               Pokiaľ nemožno preukázať, že látka obsahuje menej ako 0,1 hm. % benzénu (EINECS č. 200-753-7), uplatňuje sa harmonizovaná klasifikácia látky ako karcinogénnej alebo mutagénnej, pričom v takom prípade sa klasifikácia v súlade s hlavou II tohto nariadenia vykonáva aj v prípade uvedených tried nebezpečnosti.
            
            
               Poznámka K:
            
            
               Pokiaľ nemožno preukázať, že látka obsahuje menej ako 0,1 hm. % 1,3-butadiénu (EINECS č. 203-450-8), uplatňuje sa harmonizovaná klasifikácia látky ako karcinogénnej alebo mutagénnej, pričom v takom prípade sa klasifikácia v súlade s hlavou II tohto nariadenia vykonáva aj v prípade uvedených tried nebezpečnosti. Ak látka nie je klasifikovaná ako karcinogénna alebo mutagénna, uplatňujú sa aspoň bezpečnostné upozornenia (P102-)P210-P403.
            
            
               Poznámka L:
            
            
               Pokiaľ nemožno preukázať, že predmetná látka obsahuje podľa merania metódou IP 346 („Stanovenie polycyklických aromatických látok v nepoužitých základových mazacích olejoch a bezasfalténových ropných frakciách – metóda indexu lomu extrakciou dimetylsulfoxidom“, Ústav pre ropu, Londýn) menej ako 3 % extraktu dimetylsulfoxidu, uplatňuje sa harmonizovaná klasifikácia látky ako karcinogénnej, pričom v takom prípade sa klasifikácia v súlade s hlavou II tohto nariadenia vykonáva aj v prípade danej triedy nebezpečnosti.
            
            
               Poznámka M:
            
            
               Pokiaľ nemožno preukázať, že látka obsahuje menej ako 0,005 hm. % benzo[a]pyrénu (EINECS č. 200-028-5), uplatňuje sa harmonizovaná klasifikácia látky ako karcinogénnej, pričom v takom prípade sa klasifikácia v súlade s hlavou II tohto nariadenia vykonáva aj v prípade danej triedy nebezpečnosti. 
            
            
            
            
               Poznámka N: 
            
            
               Pokiaľ nie je známy celý postup rafinácie a nemožno preukázať, že látka, z ktorej sa vyrába, nie je karcinogénna, uplatňuje sa harmonizovaná klasifikácia látky ako karcinogénnej, pričom v takom prípade sa klasifikácia v súlade s hlavou II tohto nariadenia vykonáva aj v prípade danej triedy nebezpečnosti.
            
            
               Poznámka P:
            
            
               Pokiaľ nemožno preukázať, že látka obsahuje menej ako 0,1 hm. % benzénu (EINECS č. 200-753-7), uplatňuje sa harmonizovaná klasifikácia látky ako karcinogénnej alebo mutagénnej, pričom v takom prípade sa klasifikácia v súlade s hlavou II tohto nariadenia vykonáva aj v prípade uvedených tried nebezpečnosti. Ak látka nie je klasifikovaná ako karcinogénna alebo mutagénna, uplatňujú sa aspoň bezpečnostné upozornenia (P102-)P260-P262-P301 + P310-P331.
            
         
         
            
               Poznámka Q:
            
            
               Harmonizovaná klasifikácia látky ako karcinogénnej sa uplatňuje v prípade nesplnenia jednej z týchto podmienok:
            
            
               — krátkodobým testom biologickej perzistencie pri inhalácii sa preukázalo, že polčas rozpadu vláken dlhších ako 20 μm je kratší ako 10 dní, alebo
            
            
               — krátkodobý test biologickej perzistencie pri intratracheálnej aplikácii preukázal, že polčas rozpadu vláken dlhších ako 20 μm je kratší ako 40, 
            
            
               dní alebo
            
            
               — vhodným intraperitoneálnym testom sa nepreukázala nadmerná karcinogenita, alebo
            
            
               — pri vhodnom dlhodobom inhalačnom teste nedochádza k významným patogénnym alebo neoplastickým zmenám.
            
            
               Poznámka R:
            
            
               Harmonizovaná klasifikácia látky ako karcinogénnej sa uplatňuje s výnimkou prípadov vláken s dĺžkou váženého geometrického stredného priemeru (LWGMD), od ktorého sa odpočíta dvojnásobok geometrickej štandardnej chyby vyššej ako 6 µm, a to na základe merania v súlade so skúšobnou metódou A.22 uvedenou v prílohe k nariadeniu Komisie (ES) č. 440/2008*.“
            
            
               _________________
            
            
               *
                     Nariadenie Komisie (ES) č. 440/2008 z 30. mája 2008, ktorým sa ustanovujú testovacie metódy podľa nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH) (Ú. v. EÚ L 142, 31.5.2008, s. 1).“
            
            
            
            
            
            
               2.v bode 1.1.3.2 sa poznámky 8 a 9 nahrádzajú takto: 
            
            
                „Poznámka 8: 
            
            
               Pokiaľ nemožno preukázať, že maximálna teoretická koncentrácia uvoľniteľného formaldehydu (nezávisle od zdroja) v zmesi, tak ako sa uvádza na trh, je nižšia ako 0,1 %, uplatňuje sa klasifikácia látky ako karcinogénnej. 
            
            
               Poznámka 9: 
            
            
               Pokiaľ nemožno preukázať, že maximálna teoretická koncentrácia uvoľniteľného formaldehydu (nezávisle od zdroja) v zmesi, tak ako sa uvádza na trh, je nižšia ako 1 %, uplatňuje sa klasifikácia látky ako mutagénnej.“